नेट प्रॉफिट 30% बढ़कर ₹9,122 करोड़ रहा, शेयरहोल्डर्स को हर शेयर पर ₹8 डिविडेंड देगा बैंक
ICICI Q4FY23 results: Net profit up 30% to Rs 9,122 cr, bank to pay Rs 8 dividend per share to shareholders, ICICI का नेट प्रॉफिट 30% बढ़कर 9,122 करोड़ रुपए रहा
ICICI बैंक ने शनिवार (22 अप्रैल) को फाइनेंशियल ईयर 2022-23 की चौथी तिमाही के नतीजे जारी किए हैं। इस तिमाही में ICICI बैंक का स्टैंडअलोन नेट प्रॉफिट साल-दर-साल 30% बढ़कर 9,122 करोड़ रुपए रहा। पिछले साल की इसी तिमाही में बैंक को 7018 करोड़ रुपए का मुनाफा हुआ था। वहीं दिसंबर तिमाही में बैंक को 8,311 करोड़ रुपए का मुनाफा हुआ था।
नेट इंटरेस्ट इनकम 40.2% बढ़ी
चौथी तिमाही (जनवरी-मार्च) में ICICI की नेट इंटरेस्ट इनकम (NII) साल-दर-साल 40.2% बढ़कर 17,667 करोड़ रुपए रही। एक साल पहले इसी तिमाही में यह 12,605 करोड़ रुपए थी। बैंक के अनुसार, कोर नेट इंटरेस्ट मार्जिन टोटल एसेट्स पर 36.4% बढ़कर 13,866 करोड़ रुपए हो गया है, जो पिछले वित्त वर्ष इसी तिमाही में 10,164 करोड़ रुपए था।
NPA 3.6% से गिरकर 2.81% हुआ
ICICI के एसेट क्वालिटी में सुधार हुआ है। बैंक का नॉन परफॉर्मिंग एसेट्स (NPA) गिरकर 2.81% पर आ गया है, जो मार्च 2022 में 3.60% और दिसंबर 2022 में 3.07% था। वहीं, नेट नॉन परफॉर्मिंग एसेट्स मार्च 2023 में 0.48% पर आ गया है, जो मार्च 2022 में 0.76% था।
पूरे वित्त वर्ष में ICICI बैंक को 31,896 करोड़ रुपए का प्रॉफिट
बैंक ने मार्च तिमाही के साथ ही पूरे वित्त वर्ष 2022-23 के भी नतीजे जारी किए। पूरे वित्त वर्ष में बैंक को 31,896 करोड़ रुपए का प्रॉफिट हुआ है। जबकि, पिछले वित्त वर्ष में बैंक को 23,339 करोड़ रुपए का प्रॉफिट हुआ था। इस हिसाब से पिछले वित्त वर्ष की तुलना में इस वित्त वर्ष में 37% प्रॉफिट बढ़ा है।
शेयरहोल्डर्स को हर शेयर पर ₹8 डिविडेंड देगा बैंक
ICICI बैंक ने नतीजे घोषित करने के साथ ही शेयरहोल्डर्स को हर शेयर पर 8 रुपए डिविडेंड देने का ऐलान किया है। स्टॉक एक्सचेंज फाइलिंग में ICICI बैंक ने कहा कि डिविडेंड के रिकॉर्ड डेट की घोषणा नहीं की जाएगी।
ICICI का शेयर प्राइज 887 रुपए
ICICI के नतीजे जारी होने के एक दिन पहले शुक्रवार (21 अप्रैल) को बैंक का शेयर 0.76% की गिरावट के साथ 887 रुपए पर क्लोज हुआ था।